Video: Kruise by Putfontein vir Johanco, JessDie kruise wat vir Johanco Fleischman en Jessica Kuhn by die Putfontein-afrit in Benoni opgerig is. (Foto: Tania Heyns/Maroela Media) Terwyl twee houtkruise Donderdag ter nagedagtenis aan Johanco Fleischman en Jessica Kuhn by die Putfontein-afrit in Benoni staangemaak is, het skote nie ver daarvandaan geklap nie. Dié skote hou glo verband met onwettige mynbedrywighede in die omgewing. Dit is vandag presies drie jaar sedert Johanco en Jessica koelbloedig doodgeskiet is nadat hul bakkie op 26 Mei 2019 op die N12 by die berugte afrit sonder brandstof gaan staan het. Hulle was net sowat 300 m van ŉ vulstasie af. Daar is aanvanklik ná die moorde vermoed dat die jong paartjie deur onwettige mynwerkers doodgeskiet is. Die moordenaars, Malosi Gift Shima en Ishmael Hlabati, word egter nie met onwettige mynbedrywighede verbind nie. Hulle is verlede maand elkeen tot twee keer lewenslank gevonnis vir die moorde. Die berugte Putfontein-afrit. (Foto: Tania Heyns/Maroela Media) Daar was Donderdag ŉ sterk polisieteenwoordigheid, asook etlike lede van privaat sekerheidsdienste, om die veiligheid van roubeklaers te verseker. Toe skote klap, het roubeklaers vlugtig tussen die motors langs die pad gaan skuil. “Ek was daardie dag hier nadat dit gebeur het,” het dr. Reza Patel, uitvoerende lid van die provinsiale polisieraad, vanoggend – enkele meters van waar die moorde gepleeg is – gesê. “So lank as wat ek leef, sal ek nooit vergeet wat ek hier gesien het nie. Dit was grusaam. Dit was afgryslik. “Hulle is dalk hier doodgemaak en van ons weggeruk, maar ons weet vir seker dat hulle in die hemel is.” Johanna Kuhn, Jessica se ma. (Foto: Tania Heyns/Maroela Media) Marika Fleischman, Johanco se ma. (Foto: Tania Heyns/Maroela Media) Marika Fleischman, Johanco se ma, en Johanna Kuhn, Jessica se ma. (Foto: Tania Heyns/Maroela Media) “Ons sal hulle nie agterlaat nie,” het Marika Fleischman, Johanco se ma, Donderdag gesê, nadat die kruise staangemaak is. “Hierdie kruise is net ’n simbool om te wys dat ons hulle saam met ons vorentoe neem.” “Jessica, Johanco, julle is nou vry. Julle kan nou vrede hê,” het Johanna Kuhn, Jessica se ma, op haar beurt gesê. “Julle is saam,” het Fleischman bygevoeg. “Ons sal julle nooit vergeet nie,” het Kuhn belowe. Kyk hiér vir meer oor vanoggend se hartroerende kruislegging: